Radd il-ħajr ta' David Dakinhar li l-Mulej ħelsu minn idejn l-għedewwa tiegħu u minn idejn Sawl, David lissen lill-Mulej il-kliem ta' din l-għanja . U hu qal: "Il-Mulej il-blata tiegħi, il-fortizza u l-ħellies tiegħi. Alla tiegħi, sur tal-kenn tiegħi u tarka tiegħi; qawwa tas-salvazzjoni tiegħi u kenn tiegħi! Ħellies tiegħi, mill-vjolenza jeħlisni. Insejjaħ lill-Mulej, hu ta' min ifaħħru, u nkun meħlus mill-għedewwa tiegħi. Imwieġ tal-mewt ħakmuni, widien tal-biża' werwruni, ħbula tal-imwiet dawruni, xbiek il-mewt inqaleb fuqi. Fl-hemm tiegħi lill-Mulej sejjaħt, tlabt l-għajnuna 'l Alla tiegħi, hu sama' leħni mit-tempju tiegħu, f'widnejh waslet l-għajta tiegħi. Tqanqlet u theżżet l-art, triegħdu s-sisien tas-smewwiet, u tqanqlu bis-saħna tal-korla tiegħu. Duħħan ħareġ minn imnifsejh, u nar li jħarbat minn fommu, minnu jarmi ilsna tan-nar. Feraq is-smewwiet u niżel, bi ċpar iswed taħt riġlejh. Fuq kerubin rikeb u tar , u deher fuq ġwienaħ ir-riħ. Bid-dlam insatar bħal b'libsa, sħab iswed u magħqud l-għarix tiegħu. Mid-dija ta' quddiemu sħab joħroġ, u ilsna tan-nar ħarġu mill-ġamar. Riegħed il-Mulej mis-smewwiet, l-Għoli samma' leħnu. Telaq il-vleġeġ tiegħu u xerridhom, għamel il-beraq u ħarrabhom. U dehru qigħan il-baħar, inkixfu s-sisien tal-art, mat-theddida tal-Mulej, man-nefħa ta' mnifsejh. Mill-għoli medd idu u ħatafni, ħariġni minn baħar ta' ilma. Mill-għedewwa b'saħħithom ħelisni, mill-għedewwa li jifilħu aktar minni. Ġew fuqi f'siegħa ħażina, iżda l-Mulej waqaf miegħi. Ħariġni 'l barra fil-wisa', ħelisni, għax lili jħobbni. Ħallasni l-Mulej skont il-ġustizzja tiegħi, raddli skont is-safa ta' jdejja. Għax jien żammejt triqat il-Mulej, ma tbigħedtx bid-dnub minn Alla tiegħi. Quddiemi huma d-digrieti kollha tiegħu; ma warrabtx minni l-preċetti tiegħu. Bla tebgħa kont quddiemu, mill-ħtija ħarist lili nnifsi. Raddli l-Mulej skont il-ġustizzja tiegħi, skont is-safa ta' jdejja li ra b'għajnejh. Ma' min hu tajjeb, int timxi bit-tajjeb, ma' min hu bla ħtija, inti timxi bla ħtija. Ma' min hu safi, int timxi bis-safa, ma' min jgħawweġ, timxi bl-għaqal. Għax inti ssalva 'l-poplu fqajjar, u l-għajnejn kburin tbaxxihom. Int tixgħel, Mulej, il-musbieħ tiegħi; Alla tiegħi jdawwal id-dlam tiegħi. Bik jien negħleb il-qtajja' tal-għedewwa; bl-għajnuna ta' Alla tiegħi nirbaħ is-swar! Dritta hi t-triq ta' Alla; safja hi l-kelma tal-Mulej. Tarka huwa Alla għal kull min jistkenn fih. Għax min hu Alla ħlief Jaħweh? U min hu blata ħlief Alla tagħna? Hu Alla, hu l-kenn qawwi tiegħi, hu li jeħles lil min hu sewwa fi triqtu. Bħal taċ-ċriev jagħmilli riġlejja, fuq l-għoljiet fis-sod iqegħedni. Idejja jħarriġli għat-taqbida; ark tal-bronż imiddu dirgħajja. Int tajtni t-tarka tas-salvazzjoni tiegħek; l-għajnuna tiegħek kabbritni; Int wessajtli t-triq quddiemi, u ma tfixklux riġlejja. Neħodha għal wara l-għedewwa u nilħaqhom; ma nerġax lura qabel neqridhom. Nagħtihom daqqa, ma jqumux iżjed minnha; jaqgħu mirbuħa taħt riġlejja. Int tħażżimni bil-qawwa għat-taqbida, taħti titfa' 'l dawk li jqumu għalija. Iġġiegħel l-għedewwa jaħarbu quddiemi; jien neqred 'il dawk li jobogħduni. Jgħajtu għall-għajnuna, u ħadd ma jgħinhom, lill-Mulej isejħu, u ma jweġibhomx. Bħat-trab tal-art nagħmilhom, bħat-tajn tat-triqat ngħaffeġ fuqhom. Int teħlisni minn poplu ġellied, fuq il-ġnus inti tqegħedni; u poplu, li ma nafux, jaqdini. Il-barranin jinxteħtu sal-art quddiemi; malli jisimgħu bija, joqogħdu għalija. Il-barranin jaqgħu mifnija, joħorġu mwerwra mill-fortizza tagħhom. Ħaj il-Mulej! Imbierek hu, il-Blata tiegħi! Ikun imfaħħar Alla tas-salvazzjoni tiegħi! Alla, li għenni biex tħallast mill-għedewwa, li qegħedli l-ġnus taħt riġlejja! Int teħlisni mill-għedewwa tiegħi, tqegħedni fuq min jaħbat għalija, teħlisni min-nies tad-dnewwa. Għalhekk infaħħrek fost il-ġnus, Mulej, u ngħanni t-tifħir ta' ismek. Hu jkabbar ir-rebħ lis-sultan tiegħu, juri mħabbtu mal-midluk tiegħu; ma' David u nislu għal dejjem."